
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 10 martie 2015               

PL-x 95/2015                  


AVIZ

asupra proiectului de Lege pentru completarea art. 10 din Legea nr. 7/2006 privind statutul funcționarului public parlamentar

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art. 10 din Legea nr. 7/2006 privind statutul funcționarului public parlamentar, trimis cu adresa nr. PL x 95  din 2 martie 2015 şi înregistrat cu nr. 4c-11/234  din 3 martie 2015.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 25 februarie 2015.

Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 10 martie 2015.

Consiliul Legislativ a avizat favorabil inițiativa legislativă cu avizul nr. 642 din 28 mai 2014.

Proiectul de lege are ca obiect de reglementare completarea art. 10 din Legea nr. 7/2006 privind statutul funcționarului public parlamentar, republicată, cu modificările și completările ulterioare, cu un nou alineat, respectiv, alin. (11), potrivit căruia funcționarul public parlamentar nu se află în situație de incompatibilitate, dacă a fost desemnat   printr-un act administrativ, emis în condițiile legii, să participe în calitate de reprezentant al autorității ori instituției publice în cadrul unor organisme sau organe colective de conducere constituite în temeiul actelor normative în vigoare.

Membrii comisiei au examinat proiectul de lege supus avizării, expunerea de motive și avizul favorabil al Consiliului Legislativ. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative. 

În raport de obiectul şi conţinutul reglementării, proiectul de lege  face parte din categoria legilor organice. 
PREŞEDINTE,                             SECRETAR,

          Bogdan Liviu CIUCĂ                   Gabriel ANDRONCAHE

Șef serviciu, Ciprian Bucur

Consilier parlamentar, Paul Şerban

